Okresná prokuratúra Levice 
Šafárikova 7, 934 01 Levice 1

Sp. zn. : 1 Pv 287/12/4402	Levice, 24.8.2012
EEČ : 2-31-101-2012

U Z N E S E N I E

Trestná vec:	obvinená XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Levice
Podľa § 215 odsek 1 písmeno h Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
na tom skutkovom základe, že 

ako konateľka podnikateľského subjektu REKOMONT-UNI s.r.o., XXXXX za časové obdobie od 01. 08. 2011 do 31. 12. 2011 zamestnávala pracovníkov, ktorým boli mesačne z ich hrubej mzdy zrazené podľa zákona vypočítané sumy poistného na dôchodkové zabezpečenie, nemocenské a zdravotné poistenie, príspevok na poistenie v nezamestnanosti a preddavky na dani z príjmov fyzických osôb zo závislej činnosti a funkčných pôžitkov, ktoré však zadržala a neodviedla do jednotlivých poisťovní a daňovému úradu za zamestnancov, ale tieto finančné prostriedky použila na iné účely, pričom za august 2011 neodviedla Všeobecnej zdravotnej poisťovni a.s. Levice poistné za zamestnancov vo výške 187,67 € a Daňovému úradu XXXXX neodviedla preddavky na dani vo výške 544,86 €,  

lebo zanikla trestnosť činu
Odôvodnenie:
Vyšetrovateľka PZ, Okresného riaditeľstva Policajného zboru, Odboru kriminálnej polície Levice uznesením sp. zn. ORP-323/OEK-LV-2012 zo dňa 04.05.2012 podľa § 199 odsek 1 Trestného poriadku začala trestné stíhanie a uznesením tej istej spisovej značky zo dňa 26. 06. 2012 podľa § 206 odsek 1 Trestného poriadku vzniesla obvinenie XXXXX pre prečin neodvedenia dane a poistného podľa § 277 odsek 1 Trestného zákona na skutkovom základe uvedenom vo výrokovej časti tohto uznesenia.

Vyšetrovaním bolo zistené a preukázané, že obvinená XXXXX ako konateľka podnikateľského subjektu, ktorý zamestnával pracovníkov, v období od 01. 08. 2011 do 31. 12. 2011 z mesačne zrazených podľa zákona vypočítaných súm tieto do jednotlivých poisťovní a daňovému úradu neodviedla, ale tieto zadržala a použila na iné účely, pričom za august 2011 neodviedla Všeobecnej zdravotnej poisťovni a.s. Levice poistné za zamestnancov vo výške 187,67 € a Daňovému úradu XXXXX neodviedla preddavky na dani vo výške 544,86 €.
Obvinená XXXXX sa ku skutku, ktorý sa jej kladie za vinu priznala.

Skutkový stav bol preukázaný okrem priznania obvinenej výpoveďami zástupcov poškodenej Všeobecnej zdravotnej poisťovni a.s. Bratislava, pobočka XXXXX, Daňového úradu XXXXX - XXXXX a najmä znaleckým posudkom znalkyne z odboru ekonómia a manažment, z ktorého záverov vyplýva, že firma mala v čase splatnosti odvodov a preddavkov finančné prostriedky na ich úhradu. 

Taktiež bolo v priebehu vyšetrovania preukázané, že obvinená XXXXX dňa 02. 07. 2012 Všeobecnej zdravotnej poisťovni a.s. Levice uhradila sumu 187,67 € a dňa 27. 06. 2012 Daňovému úradu Nitra uhradila sumu 544,86 €.
  
Podľa § 86 písmeno a/ Trestného zákona trestnosť trestného činu zaniká aj vtedy, ak ide o trestný čin neodvedenia dane a poisteného podľa § 277, alebo nezaplatenia dane a poistného podľa § 278, ak splatná daň alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. 

Keďže obvinená uhradila uvedené sumy určeným príjemcom počas vyšetrovania, tým zanikla trestnosť jej konania.

Podľa § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu.

S poukazom na vyššie uvedené dôvody som rozhodol tak ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať do troch dní od jeho doručenia na tunajšiu prokuratúru. Sťažnosť má odkladný účinok.

JUDr. Miroslav Doležaj
prokurátor